SKRIFTLIG FORESPØRGSEL E-2846/01

af Daniel Varela Suanzes-Carpegna (PPE-DE) til Kommissionen

(17. oktober 2001)

Om: Amerikansk embargo mod tunfisk fra Spanien

Indførelsen af en ordning for statistisk kontrol med tun er en afgørende forudsætning for, at aftalen om det internationale program for bevarelse af delfiner kan overholdes. At der ikke i spansk lovgivning fandtes en sådan bestemmelse, bevirkede, at USA den 3. august 2000 indførte en embargo mod gulfinnet tun og afledte produkter med oprindelse i Spanien.

Spanien har i mellemtiden i sin lovgivning indført den bestemmelse, som kræves i den nævnte aftale. Til trods for, at dette krav nu er opfyldt fra spansk side, har de amerikanske myndigheder endnu ikke ophævet sin embargo med det argument, at Spanien ikke er medlem af Den Interamerikanske Kommission for Tropisk Tunfisk (CIAT), som er den regionale fiskeriorganisation, dette krav hidrører fra.

Har Kommissionen kendskab til den beskrevne situation?

Er det ikke ifølge Kommissionens opfattelse helt ubegrundet, at USA opretholder sin embargo, når Spanien har indført den nævnte bestemmelse i sin lovgivning og endog har anmodet om at blive medlem af CIAT, hvad der hidtil er blevet afslået?

Hvilke foranstaltninger har Kommissionen truffet eller påtænker den at træffe for at finde en løsning på denne situation, som indebærer store tab for de berørte virksomheder i EU?

Hvilke foranstaltninger har Kommissionen truffet eller vil den træffe for at kompensere for de tab, som de pågældende virksomheder har lidt?

Svar afgivet på Kommissionens vegne af Franz Fischler

(23. november 2001)

Kommissionen er godt klar over den nuværende situation med hensyn til USA's embargo over for lande, der ikke har modtaget en såkaldt affirmative finding efter den amerikanske lovgivning, således at eksportørlandene kan markedsføre deres tun og tunprodukter på det amerikanske marked. Et af kravene er, at eksportørlandet anvender et sporings- og verifikationssystem for tun som fastsat i aftalen om international bevarelse af delfiner (AIDCP). Det er dog ikke den eneste faktor, USA tager i betragtning ved sin afgørelse. En anden faktor er medlemskab af Den Interamerikanske Kommission for Tropisk Tunfisk (IATTC).

Kommissionen er fuldt ud klar over, at Spanien har fået en national lovgivning om indførelse af et tunsporingssystem som krævet ifølge AIDCP, og Fællesskabet drøfter nu i Rådet et fællesskabssystem for sporing og verifikation af tun, der kan opfylde AIDCP-kravene.

Som det ærede medlem ved, er hverken Spanien eller Fællesskabet medlem af denne organisation, og det betyder faktisk, at USA ikke vil være indstillet på at udstede en affirmative finding, før spørgsmålet om medlemskab af IATTC er løst. Det er Kommissionens opfattelse, at der er noget modstridende i dette dobbelte krav om at skulle være medlem af IATTC og have et sporings- og verifikationssystem for tun som fastsat i AIDCP.

Der har ved flere lejligheder været taget kontakt med USA om dette spørgsmål, senest ved de bilaterale konsultationer på højt plan med USA i juli 2001. USA har lovet at undersøge spørgsmålet nærmere, og Kommissionen fører nu aktive konsultationer med de amerikanske myndigheder for at få problemet løst.

Kommissionen er ikke bekendt med, at den europæiske industri skulle lide væsentlig skade som følge af denne embargo, og er derfor ikke i stand til at træffe afhjælpende foranstaltninger. Det er imidlertid ikke udelukket, at Kommissionen kan undersøge denne amerikanske politik inden for rammerne af Verdenshandelsorganisationen (WTO) som en handelsbegrænsende foranstaltning.